ཀྲུང་གོའི་བོད་ཀྱི་རིག་གནས་སྤེལ་རེས་ཚོགས་པས་རི་པིན་རྒྱལ་ཚོགས་ཀྱི་གྲོས་མི་ཨུ་ཡོན་ལྷན་ཁང་དང་རི་ཀྲུང་མཛའ་གྲོགས་ཀྱི་གྲོས་མི་མནའ་འབྲེལ་གྱི་ཁོངས་མི་དང་བཞུགས་མོལ་གནང་བ་རེད།ཧའོ་ཧྲི་ཡོན་གྱིས་ཤིས་ཚིག་གསུང་སྐབས།ཀྲུང་གོ་ནི་ས་རྒྱ་ཤིན་ཏུ་ཆེ་བའི་རྒྱལ་ཁབ་ཅིག་ཡིན་པ་དང་དུས་མཚུངས་མི་རིགས་མང་བའི་རྒྱལ་ཁབ་ཅིག་ཀྱང་རེད།བོད་རིགས་ཀྱིས་རྒྱུན་འཛིན་བྱེད་པའི་བོད་ཀྱི་རིག་གནས་ནི་ཀྲུང་ཧྭ་རིག་གནས་ཀྱི་གྲུབ་ཆ་གལ་ཆེན་ཞིག་ཡིན་པས་དེ་ཉིད་ས་མཐོའི་རིག་གནས་ཡིན་པའི་ངོས་ནས་ཁྱད་ཆོས་ཧ་ཅང་ཆེན་པོ་ལྡན་ཏེ་དེང་རབས་ཀྱི་དཔལ་འབྱོར་དང་སྤྱི་ཚོགས་འཕེལ་རྒྱས་ཀྱི་འཕེལ་རིམ་ཁྲོད་ཇི་ལྟར་བྱས་ཏེ་བོད་ཀྱི་རིག་གནས་རྒྱུན་འཛིན་དང་འཕེལ་རྒྱས་ལ་སྲུང་སྐྱོང་བྱ་རྒྱུ་དེ་ཀྲུང་གོའི་ངོས་ནས་བརྗོད་ན་ལས་འགན་གལ་ཆེན་ཞིག་རེད་ལ་རྒྱལ་སྤྱིའི་སྤྱི་ཚོགས་ཀྱིས་ཀྱང་དོ་ཁུར་ཆེན་པོ་བྱེད་ཀྱི་ཡོད་ཅེས་གསུངས།རི་ཀྲུང་མཛའ་གྲོགས་ཀྱི་གྲོས་མི་མནའ་འབྲེལ་གྱི་ཚོགས་གཙོ་རིག་གནས་ཚན་ཁག་གི་ཚན་རིག་བློན་ཆེན་ལིན་ཧྥང་ཀྲེང་གིས་ཉེ་དུས་རི་ཀྲུང་རྒྱལ་ཁབ་གཉིས་པོའི་འགོ་ཁྲིད་དབར་སྤེལ་རེས་ཉིན་བཞིན་ཟབ་ཏུ་ཕྱིན་པ་དང་རི་ཀྲུང་རྒྱལ་ཁབ་གཉིས་པོའི་འབྲེལ་བ་སྔར་བཞིན་ཡང་དག་པའི་སྲོལ་ལམ་ཐོག་སླར་གསོ་བྱུང་ཡོད་ཅེས་གསུངས་ཤིང་།ཁོང་གིས་རྒྱལ་ཁབ་གཉིས་པོས་དེ་དང་འདྲ་བའི་སྤེལ་རེས་བྱེད་སྒོ་སྔར་བས་མང་བ་སྤེལ་ནས་ང་ཚོས་བོད་དང་ཡུན་ནན་བོད་རིགས་ས་ཁུལ་གྱི་བོད་ཀྱི་རིག་གནས་ཤེས་རྟོགས་ཐུབ་ཚད་ཟབ་ཏུ་གཏོང་བ་དང་དུས་མཚུངས་རི་ཀྲུང་དབར་གྱི་མཛའ་གྲོགས་སྔར་བས་ཟབ་ཏུ་གཏོང་རྒྱུར་སྙིང་དབུས་ནས་རེ་སྒུག་བྱེད་བཞིན་ཡོད་ཅེས་གསུངས།